Väikese kaliibriga püstolid, mis meenutavad välimuselt pastapliiatsit, on Soome relvaseaduses määratletud kui erakordselt ohtlikud tulirelvad.

Yle andmetel said sündmused alguse, kui Raisio linnas asuva K-Supermarketi kohvikulauas istunud mees katsus käes püstol-pastakat ning ootamatult tegi relv lasu.

Kuul läbis kaubandushoone reklaamtahvleid ja tabas lõpuks üht lähedal seisnud inimest.

Kõrvalseisja sai kergelt vigastada ning vigastada sai ka relva käes hoidnud mees.

Politsei hinnangul oleks juhtum võinud kaasa tuua ka palju tõsisemad tagajärjed.

Komissar Joonas Tikka Raisio politseist selgitas, et relva katsujaks oli täiskasvanud meesterahvas.

"Tal oli pastakaks maskeeritud ebaseaduslik tulirelv, paksu tindipliiatsit meenutav ese. Sellise valmistamine nõuab tehnoloogilisi oskusi ning ilmselt saab neid osta ka valmiskujul. Mingit mõistlikku kasutusviisi ma püstol-pastakale ei leia ja mingil juhul ei annaks ma sellise eseme kandmiseks luba," rõhutas ta.

Politsei uurib juhtumit seadusesätete alusel, mis puudutavad relvakuritegu raskendatud asjaoludel, ohu põhjustamist ja tervisekahjustuse tekitamist.